የአፍሪካና አውሮፓ  አህጉራት የሚኒስትሮች ስብሰባ ተጀመረ
የአፍሪካ እና አውሮፓ ህብረት የሚኒስትሮች ስብሰባ በኮትዲቫር አቢጃን መካሄድ  ጀመረ ፡፡በስብሰባው የኢፌዴሪ ውጭ ጉዳይ ሚኒስትር ዶክተር ወርቅነህ ገበየሁ  በመሳተፍ ላይ  ይገኛሉ ፡፡በስብሰባው ላይ የተገኙት የአፍሪካ ህብረት ምክትል ኮሚሽነር  አምባሳደር ኩይስ ኳርቲ ባደረጉት ንግግር፣ አፍሪካ ከአውሮፓ ህብረት ጋር ትብብሯን ማጠናከሯ በመልካም አስተዳደር፣ በህግ የበላይነትና በዴሞክራሲ መስኮች ውጤታማ ስራ ለማከናወን ያስቀመጠቻቸውን ግቦች ለማሳካት ያግዛታል ብለዋል፡፡5ኛው የአፍሪካ እና አውሮፓ ህብረት የጋራ ስብሰባው ''ወጣቶች ላይ እንሥራ  '' በሚል መሪ ቃል የሚከበር መሆኑን ገልጸዋል፡፡ አያይዘውም የአፍሪካን የውጭ ቀጥተኛ ኢንቨስትመንት ለማበረታታት በአውሮፓ ህብረት በኩል ቃል ለተገባው 40 ቢሊዮን ዩሮ አመስግነዋል፡፡የአውሮፓ ህብረት የውጭ ጉዳይና ጸጥታ ፖሊሲ ተወካይ ፌዲሪካ ሞግሪኒ በበኩላቸው የጋራ የምክክር መድረኩ የሁለቱን አህጉራት ግንኙነት ከፍ ያደርገዋል ብለዋል፡፡  አያይዘውም የጋራ አጀንዳዎች ላይ ለመነጋገርና ችግሮቹን በጋራ ለመፍታት ያግዛል ብለዋል፡፡ከህዳር 20-21 /2010 ዓ.ም የሁለቱ ህብረት አባል አገራት የመሪዎች ስብሰባ ይካሄዳል፡፡ የአፍሪካና አውሮፓ መሪዎቹ በተለያዩ ኢኮኖሚያዊ፣ ማህበራዊና ፖለቲካዊ ጉዳዮች ላይ የሚመክሩ  ሲሆን የኢፌዲሪ ጠቅላይ ሚኒስትር ኃይለማርያም ደሳለኝ በስብሰባው ይሳተፋሉ ተብሎ ይጠበቃል፡፡